## Mazón: “Activem l’ajuda directa sense impostos de la Generalitat per a abonar fins a 2.500 euros a les persones afectades per la pèrdua del seu vehicle”

*** Avança que el Ple del Consell aprovarà el 14 de gener la línia a fons perdut dotada amb “250 milions d’euros ampliables” i destaca que “es podran sol·licitar des del 16 de gener per a començar a pagar ja a la fi del mateix mes”
* Avança que la quantia serà de 2.000 euros per a turismes, furgonetes i vehicles similars, 2.500 euros en el cas de vehicles adaptats a persones amb mobilitat reduïda, 750 euros per a motocicletes i 250 euros per a ciclomotors
* Remarca l’aposta i l’esforç del Consell “amb la mobilització d’ajudes directes, exemptes de fiscalitat, sense burocràcia i amb la major agilitat” per als damnificats
* Exigix al Govern d’Espanya una exempció total d’impostos als afectats i l’eliminació de l’IVA per a la reposició de vehicles**

**València.**

El president de la Generalitat, Carlos Mazón, ha avançat que “la setmana que ve les persones afectades per la pèrdua del seu vehicle durant les riuades podran sol·licitar una ajuda directa, immediata sense burocràcia ni impostos, de fins a 2.500 euros”.

El cap del Consell ha avançat que este nou paquet d’ajudes, “dotat amb 250 milions inicials, ampliable en funció de les necessitats i sense cap tipus de condicionant com la compra d’un vehicle”, s’aprovarà en el pròxim Ple del Consell del 14 de gener.

Mazón ha destacat que esta línia podrà sol·licitar-se “des del 16 d’este mes perquè les primeres resolucions s’abonen ja als beneficiaris abans de finalitzar gener”. El president ha assegurat que “complim amb noves mesures que atenguen les necessitats de les persones afectades per a ajudar-les a recuperar la normalitat i facilitar la mobilitat en el menor temps possible”. Així, l’objectiu és que el pagament d’estes ajudes als sol·licitants s’efectue íntegrament durant el primer trimestre de l’any.

En concret, la quantia de l’ajuda ascendirà als imports següents en funció de la categoria del vehicle sinistrat: 250 euros per a ciclomotors; 750 euros per a motocicletes; 2.000 euros per a turismes, furgonetes i vehicles similars, i 2.500 euros per a turismes, furgonetes i vehicles similars adaptats per a persones amb mobilitat reduïda.

El cap del Consell ha explicat que esta ajuda s’habilita a través de la Conselleria d’Hisenda per a creuar dades entre l’Agència Tributària Valenciana i la Direcció General de Trànsit per a facilitar la coordinació entre els dos organismes “per a ser més àgils i afavorir tant el procés de tramitació com els pagaments als beneficiaris”.

**Impost zero per als damnificats**

El president ha remarcat l’aposta i l’esforç del Consell “amb la mobilització d’ajudes directes, àgils i eficaces, per a atendre les necessitats de les persones damnificades amb uns diners que s’ingressaran directament al beneficiari i que, en cap cas, tindrà cap tipus de tributació o interessos”.

En este sentit, ha posat l’accent en “l’estratègia d’exempcions fiscals de la Generalitat a tots els damnificats” i ha recordat mesures com la “bonificació del 100 % de l’impost de transmissions patrimonials per a l’adquisició de vehicles de segona mà”, així com la deducció en l’IRPF del 100 % per a danys en vivenda habitual, la bonificació fiscal del 100 % en les donacions efectuades per a danys materials o l’exempció d’impost en el cànon de sanejament de l’aigua, entre altres.

D’esta manera, el president ha tornat a exigir al Govern d’Espanya “impost zero per als afectats i que aclarisca si han de tributar les seues ajudes”, al mateix temps que ha reclamat “l’IVA zero per a la reposició i reparació de vehicles”.

**Facilitats en la tramitació**

El president ha explicat que “s’ha simplificat el procediment al màxim i s’ha eliminat la documentació supèrflua perquè els sol·licitants puguen tramitar les ajudes de manera molt senzilla i intuïtiva”. Així mateix, s’habilitarà un servici per a resoldre dubtes i consultes en el telèfon 961 61 31 99 o en el correu electrònic ajudavehiclesdana@gva.es. A més, tota la informació estarà disponible en la web tant de l’Agència Tributària Valenciana com en la web de les ajudes habilitada per la Generalitat https://aciara.gva.es/es/

Este paquet d’ajudes de la Generalitat es podrà sol·licitar des del 16 de gener fins al 28 de febrer de 2025 mitjançant tràmit telemàtic amb cita prèvia a través de la seu electrònica de la Generalitat, o presencialment en alguna de les 17 oficines postemergència creades per la Generalitat en els municipis damnificats.

Per a omplir la sol·licitud, els beneficiaris han d’indicar el NIF del sol·licitant, número de matrícula del vehicle sinistrat, número d’expedient assignat al sinistre pel Consorci de Compensació d’Assegurances o, en defecte d’això, per l’entitat asseguradora i identificació d’esta, compte bancari i declaració responsable.

Seran beneficiàries de les ajudes, que són compatibles amb altres línies, les persones físiques, tant si exercixen activitats econòmiques com si no, que siguen propietàries d’un vehicle que es trobe assegurat, que siga declarat sinistre total com a conseqüència directa de les riuades del passat 29 d’octubre.

Igualment, el vehicle ha d’haver sigut baixa en la Direcció General de Trànsit amb motiu dels danys ocasionats per les inundacions. Per a la concessió inicial de les ajudes serà suficient que es justifique la baixa temporal del vehicle en la DGT i es manifeste el compromís de tramitar la baixa definitiva del vehicle quan siga possible i, en tot cas, abans del 31 de desembre de 2025.

Només es podrà presentar una sol·licitud per cada vehicle sinistrat, per la qual cosa les persones sol·licitants hauran de presentar una sol·licitud independent per cada vehicle de la seua propietat que haja resultat sinistrat.

Els vehicles han d’enquadrar-se en alguna d’estes categories previstes en el Reglament general de vehicles: ciclomotor, motocicleta, motocarro, automòbil de tres rodes, turisme, *pick-up*, camió MMA ≤3.500 kg, furgó/furgoneta MMA ≤ 3.500 kg, derivat de turisme i vehicle mixt adaptable.

Fecha: 10/01/2025